Kiistelty ykkönen, mutta muuten ei kevennetä – Tässä Tampereen pizzatäytteet, top 5

Petteri Mäkinen

Millaiset pizzat ja pizzatäytteet ovat suomalaisten mieleen?

Vaikka erilaiset lihat ovat todella suosittuja, top5-listan kärkeen kohosivat kuitenkin juusto sekä hedelmä.

Jopa ilmiriitaa aiheuttava ananas on suomalaisten rakastetuin pizzatäyte, osoittaa Suomen suurimman ruuan välityspalvelun Pizza-online.fi:n data.

Myös Tampereella ykköstäytteenä komeilee ananas ja seuraavana klassinen aurajuusto, mutta seuraavat paikat ovat valloittaneet erilaiset lihat.

Pepperoni eli italialais-amerikkalainen salamimakkara on erittäin suosittu pizzatäyte, mutta juurikin tällä listalla puhutaan nimenomaan pepperoni-makkarasta, eikä sitä tule sekoittaa kreikkalaiseen pepperoni-paprikaan, joka on jalapenon kaltainen pitkä, tulinen paprika.

Lista täydentyy vielä kinkulla ja kebablihalla, joten ananas onkin suosituista täytteistä ainoa kevyempi vaihtoehto.

Suomalaisten suosikkiruoka, pizza, on kovin erilainen kuin alkuperäinen italialainen herkku. Jos Italiassa täytteitä on vähän, täällä pizzat kuorrutetaan runsailla täytteillä ja mitä mielikuvituksellisimmilla yhdistelmillä.

Fantasia, eli oma makuyhdistelmä onkin kaikista suosituin pizza ympäri Suomen.

Parin viime vuoden ajan on kiistelty aiheesta, kuuluuko ananas pizzan täytteeksi. Alun perin 1960-luvulla kehitetty Hawaii-pizza on ollut aina suosittu, mutta sosiaalisessa mediassa ananasta vastaan on myös hyökätty raivokkaasti.

Pizza-täytteet top5, Tampere 1) ananas 2) aurajuusto 3) pepperoni 4) kinkku 5) kebabliha